b'\n_START_ARTICLE_\nAkseli Lankinen\n_START_PARAGRAPH_\nAkseli Lankinen (s. 31.8.1997) on suomalainen maajoukkuetason lentopalloilija. Uransa alussa Keimolan Kaikua edustanut Lankinen pelaa kaudella 2017-18 kuopiolaisen LEKA Volleyn riveiss\xc3\xa4 lentopallon Mestaruusliigassa. H\xc3\xa4n k\xc3\xa4vi Kuortaneen urheilulukiota. Uransa ensimm\xc3\xa4iset miesten maaottelut Lankinen pelasi 17-vuotiaana kes\xc3\xa4ll\xc3\xa4 2015 Bakussa, jossa j\xc3\xa4rjestettiin Euroopan kisat. Suomi pelasi Euroopan kisoissa niin sanotulla kakkosmiehist\xc3\xb6ll\xc3\xa4, sill\xc3\xa4 samanaikaisesti Euroopan kisojen aikaan pelattiin lentopallon maailmanliigaa._NEWLINE_Lankinen valittiin syksyll\xc3\xa4 2015 miesten A-maajoukkueen EM-kisaryhm\xc3\xa4\xc3\xa4n yhten\xc3\xa4 viidest\xc3\xa4 passarista, mutta h\xc3\xa4n ei tullut valituksi kisoihin. Maajoukkueen p\xc3\xa4\xc3\xa4valmentaja Tuomas Sammelvuo totesi tiedotustilaisuudessa, ett\xc3\xa4 Lankisella on kova potentiaali tulevaisuutta ajatellen. Huhtikuussa 2016 julkaistussa nuorennusleikkauksen kokeneessa maajoukkueryhm\xc3\xa4ss\xc3\xa4 niin ik\xc3\xa4\xc3\xa4n Lankinen on mukana yhten\xc3\xa4 nelj\xc3\xa4st\xc3\xa4 passarista._NEWLINE_Lankinen on opiskellut viimeiset vuodet Kuortaneen urheilulukiossa. Kuortaneella h\xc3\xa4n on pelannut ja harjoitellut Suomen lentopalloliiton alaisen valmennuskeskuksen ik\xc3\xa4luokkansa maajoukkueik\xc3\xa4ryhm\xc3\xa4ss\xc3\xa4 ensiksi 2-sarjassa ja sittemmin 1-sarjassa. Huhtikuussa 2016 h\xc3\xa4n allekirjoitti kolmivuotisen sopimuksen LEKA Volleyn kanssa.'